བྱང་ཚད་སློབ་གསོ་ནི་རང་རྒྱལ་གྱི་སློབ་གསོའི་འགྱུར་བ་མེད་པའི་འཕེལ་རྒྱས་ཀྱི་ཁ་ཕྱོགས་ཤིག་ཡིན།བྱང་ཚད་སློབ་གསོ་ཁྱབ་སྤེལ་དང་དོན་འཁྱོལ་བྱུང་ན་སློབ་མའི་ཕྱོགས་བསྡུས་བྱང་ཚད་མཐོར་འདེགས་ཡོང་བར་ནུས་པ་གལ་ཆེན་ལྡན།བྱང་ཚད་སློབ་གསོས་སློབ་མའི་བྱང་ཚད་ལ་བཏོན་པའི་དམིགས་ཚད་ནི།བསམ་བློ་ཡངས་ཤིང་རྒྱ་ཆེ་བ་དང་གསར་གཏོད་ཀྱི་སྙིང་སྟོབས་ལྡན་པ།མཉམ་ལས་ཀྱི་འདུ་ཤེས་ཡོད་པ།སེམས་ཁམས་ཀྱི་བྱང་ཚད་ལེགས་པོ་ལྡན་པ།སྤྱོད་ཤེས་ལུས་མཛེས་བཞི་ལྡན་བཅས་ཀྱི་སློབ་མ་ཞིག་གསོ་སྐྱོང་བྱ་རྒྱུ་དེ་ཡིན།ཞབས་བྲོ་སློབ་གསོ་ཁྱབ་གདལ་དུ་བཏང་ན་སློབ་མའི་ཀུན་སྤྱོད་དང་རིག་སྟོབས།ལུས་རྩལ།མཛེས་རིག་བཅས་ཀྱི་ཐད་ལ་དྲང་ཕྱོགས་ཀྱི་ནུས་པ་འདོན་སྤེལ་བྱེད་ཐུབ།མིག་སྔར་བོད་ཀྱི་སློབ་གྲྭ་སོ་སོར་ཞབས་བྲོ་སློབ་གསོ་ཁྱབ་རྒྱ་ཆུང་བ་དང་དོ་སྣང་བྱས་པ་མི་འདང་བའི་གནས་བབ་དངོས་ལ་དམིགས་ཏེ།སློབ་གྲྭའི་དགེ་རྒན་དང་སློབ་མ་ཚོས་ཞབས་བྲོའི་རིགས་པའི་གཞུང་ལུགས་ཀྱི་ཤེས་བྱ་དང་ཞབས་བྲོ་སྦྱོང་བརྡར་ཟུང་ལ་མཐོང་ཆེན་བྱེད་དགོས།དེ་ལྟར་བྱས་ན་སློབ་མའི་སྤྱོད་ཤེས་ལུས་མཛེས་བཞི་ཡི་སློབ་གསོ་དང་སློབ་མའི་ཕྱོགས་ཡོངས་ཀྱི་དོ་སྙོམས་འཕེལ་རྒྱས་མངོན་འགྱུར་བྱུང་སྟེ།མཐར་ཐུག་བྱང་ཚད་སློབ་གསོའི་སློབ་ཁྲིད་ཀྱི་དམིགས་ཚད་མངོན་འགྱུར་དོན་འཁྱོལ་ཡོང་བར་ཁག་ཐེག་བྱེད་ཐུབ་བོ།།